b'\n_START_ARTICLE_\n\xc3\x84im\xc3\xa4ruoho\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nYksivuotinen \xc3\xa4im\xc3\xa4ruoho on valkojuurinen, r\xc3\xb6nsyt\xc3\xb6n vanakasvi, joka kasvaa vain 2\xe2\x80\x938 senttimetri\xc3\xa4 korkeaksi. Sen lehtiruusukkeessa on useita liereit\xc3\xa4, \xc3\xa4im\xc3\xa4m\xc3\xa4isi\xc3\xa4 ja suippok\xc3\xa4rkisi\xc3\xa4 lehti\xc3\xa4. Vanat ovat harvakukkaisia. Kukat ovat pieni\xc3\xa4, valkoteri\xc3\xb6isi\xc3\xa4 tai teri\xc3\xb6tt\xc3\xb6mi\xc3\xa4. Sek\xc3\xa4 verho- ett\xc3\xa4 ter\xc3\xa4lehti\xc3\xa4 on nelj\xc3\xa4 kappaletta. Upoksissa kasvavien \xc3\xa4im\xc3\xa4ruohojen kukat ovat aukeamattomia. Suomessa \xc3\xa4im\xc3\xa4ruoho kukkii hein\xc3\xa4-elokuussa. Kukinnan j\xc3\xa4lkeen kehittyv\xc3\xa4t lidut ovat 2\xe2\x80\x934 millimetri\xc3\xa4 pitki\xc3\xa4, pitkulaisen soikeita, pulleita ja aukeavia.\n_START_SECTION_\nLevinneisyys\n_START_PARAGRAPH_\n\xc3\x84im\xc3\xa4ruohoa tavataan pohjoisella pallonpuoliskolla, mutta sen levinneisyysalue on hajanainen. Euroopassa lajin ydinaluetta ovat Skotlanti, Norja, Ruotsi, Suomi ja Luoteis-Ven\xc3\xa4j\xc3\xa4. Muualla Euroopassa lajia kasvaa paikoitellen Islannissa, Irlannissa, Walesissa ja Tanskassa, sek\xc3\xa4 Saksasta it\xc3\xa4\xc3\xa4n l\xc3\xa4pi It\xc3\xa4-Euroopan L\xc3\xa4nsi- ja Pohjois-Ven\xc3\xa4j\xc3\xa4lle. Aasiassa lajia tavataan paikoitellen Etel\xc3\xa4-Siperiassa sek\xc3\xa4 Kamt\xc5\xa1atkan niemimaalla, josta levinneisyysalue jatkuu Pohjois-Amerikan puolelle L\xc3\xa4nsi-Alaskaan. Pohjois-Amerikassa \xc3\xa4im\xc3\xa4ruohon levinneisyysalue seuraa toisaalta Kalliovuoria Alaskasta aina Kaliforniaan saakka, toisaalta sit\xc3\xa4 tavataan Pohjois- ja Koillis-Kanadassa. Lajia kasvaa my\xc3\xb6s L\xc3\xa4nsi-Gr\xc3\xb6nlannissa._NEWLINE_Suomessa \xc3\xa4im\xc3\xa4ruohoa tavataan paikoitellen koko maassa Ahvenanmaata lukuun ottamatta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\n\xc3\x84im\xc3\xa4ruohoa tavataan etup\xc3\xa4\xc3\xa4ss\xc3\xa4 makeassa vedess\xc3\xa4, mik\xc3\xa4 selitt\xc3\xa4\xc3\xa4kin lajin levinneisyyden painopistett\xc3\xa4 esimerkiksi Euroopassa. Se viihtyy suojaisilla j\xc3\xa4rvien rannoilla savi-, hiesu- ja liejupohjilla. Tavallisesti se kasvaa matalassa rantavedess\xc3\xa4 tai v\xc3\xa4h\xc3\xa4n vesirajan yl\xc3\xa4puolella. Murtovedess\xc3\xa4 kasvaessaan \xc3\xa4im\xc3\xa4ruohoa esiintyy etup\xc3\xa4\xc3\xa4ss\xc3\xa4 jokisuissa.'